text: Valgplakater testes i blæst fra vest
  27 oktober 2013 kl. 08.47
  Årets første efterårsstorm ser ud til at ramme Danmark. Mandag eftermiddag tegner det nemlig til, at et kraftigt lavtryk vil ramme den jyske vestkyst.
  Så de netop ophængte valgplakaters hårdførhed for vind og vejr kan blive testet.
  - Der er forskellige bud på, hvordan det udvikler sig, men det ser ud til, at man langs den jyske vestkyst kan få nogle steder, hvor der er storm i middelvind. Det betyder, at vinden kommer over 25 meter i sekundet, siger vagtchef hos Danmarks Meteorologiske Institut (DMI) Michael Skelbæk til Ritzau.
  Der hersker dog forsat usikkerhed om, hvorvidt det udvikler sig til et reelt stormvejr, eller om der kun bliver tale om vindstød af stormstyrke. Men hvis stormen kommer, vil det ske sent mandag eftermiddag - formentlig ved 16-17-tiden.
  I løbet af tirsdag aftager vinden langsomt, og den vil formentlig ligge mellem frisk vind til kuling.
  
  Fra Twitter #kvsyd
  
  